### Beslutninger

Forslaget blev på byrådsmødet den 7. juni 2023 henvist til Magistraten med henblik på at indgå i budgetdrøftelserne for 2024.

###

Budgetforslag fra SF og Lærke Clausen

[adresse] er en blomstrende kulturby, hvor vi ikke bare nyder godt af fantastiske museer og teatre, men også har et vækstlag af unge kunstnere, som bor og laver kunst i vores kommune. Det er vigtigt for [adresse] som kulturskabende by, at støtte unge kunstnere.

En af de måder, kommunen har støttet unge kunstnere på, var gennem PUKK - Puljen til UngeKunst og Kultur. Puljen blev startet i 2019 og har siden støttet mange og meget forskellige spændende projekter. Puljen er særlig, fordi den er nem at søge, man kan få sparring til både pitch, ide og projekt, man får hurtigt at vide om man modtager pengene eller ej. Man søger puljen ved at beskrive sin ide og lave et budget, derefter skal man til et live-pitch sammen med ni andre projekter, hvorefter man får respons og til sidst får at vide om man får bevilliget midler eller ej. Der er stor hjælp til både dem som modtager penge, og dem som ikke vurderes at være helt klar endnu. Desuden skaber live-pitchene en mulighed for at de unge danner netværk med hinanden.

De unge kunstnere er gode til at få meget ud af små midler, og får max 10.000 kr. pr projekt. Der bliver altså give meget tilbage til byen og borgerne for midlerne, samtidig med at vi støtter fødekæden af næste generation af kulturskabere.

PUKK udløb ud i 2022, men SF og Lærke Clausen ønsker at genetablere puljen.

Vi foreslår at

- Der afsættes 350.000 kr. årligt til at genetablere PUKK

Finansieringsforslag: Finansieringen findes ved at reducere eventpuljen med 350.000 kr. årligt.

Stillet af SFs byrådsgruppe

Ernst Thomsen, Leonora Møller, Dennis Hansen og Emily Thomsen (ordfører)

Og Lærke Clausen